Mariem Hassan

Mariem Hassan (Esmara, 1958-Tinduf, Aljeria, 2015eko abuztuaren 22a) saharar  erizain, konpositore eta haul musika abeslaria izan zen. Hassanieraz abesten zuen, arabieraren dialekto bat, batez ere Mendebaldeko Saharan eta Mauritanian hitz egiten zena, eta batzuetan gaztelaniaz ere abestu izan du, Mendebaldeko Saharak espainiar kolonia gisa izandako estatusa zela eta.

 Biografia 
Hamar anai-arrebako familia bateko hirugarrena zen. 1975ean, Mariemek hamazazpi urte zituen Marokok Sahara Espainiarra okupatzeko Martxa Berdea abiatu zuenean. Bere familia Fronte Polisarioak kontrolatzen zuen Tifariti kanpamentutik gertu dagoen Mjeriz ingurura joan zen. Handik Tindufeko hamadara atera ziren, Aljeriako hego-mendebaldeko errefuxiatuen kanpalekura.

 Musikaren alorra 
Saharako musika talde ezberdinetan parte hartu zuen. Lehenik El Hafed-n, baina taldeak laster bere izena aldatu zuen Martir Luali-gatik, Fronte Polisarioko lehen idazkariaren oroimenez. Taldearekin herrialde askotara bidaiatu zuen, eduki politiko handiko kultur ekitaldietan parte hartuz. "Deseo" izan zen bere bakarkako lehen diskoa.

2009ko irailaren 28an, bost marokoar bera erasotzen saiatu ziren Madrilen, disko baterako abestiak grabatzen ari zela.

Gertakari horri egiten dio erreferentzia "Almalhfa-La Melfa" abestiak, 2010ean argitaratutako "Shouka" diskako abesti esanguratsuenak. Album horren bidez, Mariem Hassanek nazioarteko ospea lortu zuen, 2012ko "El Aaiun Egdat" albumak berretsia, biak Nubenegra diskoetxearekin kaleratutakoak. Mariem Hassanen ibilbide musikalaren indarra, saharar herriaren borrokari sakon lotuta egon zen, hainbat elkarrizketetan, review-etan, edo '.erreportajeetan azaleratzen zuen bezala. 2014an, “Mariem Hassan – Soy Saharaui” biografia ofiziala argitaratu zuen Calamar Edición y Diseño-k Espainian, Gianluca Diana, Andromalis eta Federica Marzioni italiarrek egindakoa. Eleberri grafiko horretan Sahararen Ahotsaren ibilbide artistikoa eta bizitza kontatzen ziren, World Music-en nazioarteko artista eta bere herriaren borrokaren bozeramaile gisa.

 Heriotza 
10 urte baino gehiagoz izan zuen minbizia, 2015eko abuztuaren 22an, 57 urte zituela, Tindufen (Aljeria) hil zen arte.

2017an, Manuel Dominguezek eta Zazie Schubert-Wurrek Mariem Hassanek hil aurreko 18 urteetan egindako musika-biretan izandako bizipenen kontakizunak argitaratu zituzten "La voz indómita" lanean. Nubenegra argitaletxeak gaztelaniaz eta ingelesez argitaratu zuen ("The Indomitable Voice"). 2018an Frielingek alemanez ere argitaratu zuen.

 Diskografia 

 1998, Saharako Emakumeak: Zauriak izan arren (Mujeres Saharauis: A pesar de las heridas), Nubenegra.
 2002, Mariem Hassan eta Leyoad, Nubenegra.
 2014, Saharako Kantu Zaharrak (Cantos Antiguos Saharauis), Nubenegra.
 2005, Desirak (Deseos), Nubenegra.
 2007, Hugo Westerdahl: Western Sahara, Nubenegra.
 2010, Shouka, Nubenegra.
 2012, El Aaiún Egdat, Nubenegra.
 2015, Dantza, Sahara, Dantza (Baila, Sahara, Baila), Nubenegra, Mariem Hassan & Vadiya Mint el Hanevi.
 2017, Ahots menderaezina (La voz indómita), Nubenegra. Hil ondoren argitaratua.

 Erreferentziak 

 Kanpo estekak 
 Virb.com Mariem Hassan-i buruzko informazioa.
 Afromix.org Berriak, diskografia, bideoak, informazioak.
 "Mariem Hassan - Sahararra naiz" Biografia ofiziala, bere jatorri eta haurtzarotik hasita
 Mariem Hassan Fan Page Biografia ofizialetik, koloretako ilustrazioak, berriak, argazkiak.
 Nubenegra.com Mariem Hassan-i eta bere disko guztiei buruzko informazioa.

Kategoria:Sahararrak
Kategoria:Mendebaldeko Sahara abeslariak
Kategoria:Minbiziak hildakoak
Kategoria:Emakume abeslariak